SA kus in visier vir eksplorasie | Netwerk24
Deur Francois Williams 06 November 2018 12:20
Daar is 65 hangende aansoeke om vir olie en gas aan die kus van Suid-Afrika te eksploreer, sê Selwyn Adams, hoofgeoloog van die Petroleumagentskap van Suid-Afrika (Pasa).
'n Olieboor naby die kus van Noorweë. Foto te illustrasie: Bloomberg
Adams sê die enigste gasontdekking aan die Weskus is die Ibhubesi-veld, wat Sunrise Energy en PetroSA saam besit. Hulle onderhandel nog met Eskom om die gas aan die Ankerlig-kragstasie te lewer wat op diesel loop.
Die enigste olie wat tot dusver aan die kus ontdek is, is aan die Suid-Kaapse kus, maar produksie is in 2008 gestaak, want die olie het opgedroog.
Die Franse oliereus Total gaan binnekort in 'n ander veld in die omgewing 'n boorgat sink, het Adams by Africa Oil Week in Kaapstad gesê.
Aan die suidooskus naby Port Elizabeth is daar ook 'n paar velde waarop geologiese studies gedoen word.
Sasol is saam met vennote betrokke by eksplorasie aan die kus van KwaZulu-Natal.
Twee eksplorasieboorgate word daar beoog en omgewingsimpakstudies word daaroor gedoen.
Op land ondersoek AngloCoal die ontginning van steenkoolbed-metaangas.
Groot dele van die Oos-Vrystaat en noordelike KwaZulu-Natal is ook onder aansoek vir tegniese ondersoekpermitte.
In die Karoo gaan daar volgens Adams nog niks aan wat skaliegas-eksplorasie betref nie. Aansoeke vir eksplorasiepermitte is nog opgeskort en 'n ministeriële besluit word binnekort verwag oor die pad vorentoe. Dit het gevolg ná skerp protes teen skaliegaseksplorasie in die Karoo.